喜雪獻裴尚書
作者：韓愈
朝代：唐

paragraphs: 宿雲寒不卷，春雪墮如簁。
騁巧先投隙，潛光半入池。
喜深將策試，驚密仰簷窺。
自下何曾汙，增高未覺危。
比心明可燭，拂面愛還吹。
妬舞時飄袖，欺梅併壓枝。
地空迷界限，砌滿接高卑。
浩蕩乾坤合，霏微物象移。
爲祥矜大熟，布澤荷平施。
已分年華晚，猶憐曙色隨。
氣嚴當酒換，灑急聽窗知。
照曜臨初日，玲瓏滴晚澌。
聚庭看嶽聳，掃路見雲披。
陣勢魚麗遠，書文鳥篆奇。
縱歡羅豔黠，列賀擁熊螭。
履敝行偏冷，門扃臥更羸。
悲嘶聞病馬，浪走信嬌兒。
竈靜愁煙絕，絲繁念鬢衰。
擬鹽吟舊句，授簡慕前規。
捧贈同燕石，多慚失所宜。